title: "Oluf Braren/fe"
text: "Oluf Braren (* 25. Febrewoore 1787 uun Olersem; \u2020 22. Maarts 1839 uun Taftem) as a bek\u00e4\u00e4ndst konstmooler faan Feer an sin biljen wurd ei bluat \u00fc\u00fcb\u2019t eilun uun iaren h\u00e4\u00e4len. Hi hed ham salew at moolin bibroocht an hed fermaak diaruun, \u00fc\u00fcb sin biljen fering lidj an leewent tu wisin.\n\nLeewent \nOluf Braren wurd 1787 uun Olersem \u00fc\u00fcb Feer b\u00e4\u00e4ren. San aatj wiar diar smas an b\u00fc\u00fcr. Hi wul hal haa, det Oluf efter sin skuultidj uun a smasliar ging, oober Oluf wul leewer skuulm\u00e4\u00e4ster wurd an so kaam at uk.\nHi wiar noch nian 20 juar ual, \u00fc\u00fcs\u2019r sin iarst skuulm\u00e4\u00e4stersteed \u00fc\u00fcb Sal fing. Diar liard'r uk sin w\u00fcf Meete Wilhelms \u00fctj Archsem keenen. Jo freid di 25. September 1808, an h\u00f6g juaren leeder ging det paar turag tu \u00d6dersem \u00fc\u00fcb Feer.  Diar ded Oluf iarst uun Madlem onerracht an k\u00fcd do bi\u2019t skuul uun \u00d6dersem uunkem. Oluf as m\u00e4 sin Meete ei lokelk wurden. Hat hed ei so\u2019n grat hood \u00fc\u00fcs hi an diar kaam uk nian jongen.\n\nUun Ing Peter Matzen, wat bi ham tu skuul weesen wiar, foon Oluf en w\u00fcf, wat ham fersted. Hat kaam faan Hedeh\u00fcsem an hed en bruler Peter Nahmen, wat uk konstmooler wiar. Dediar bruler hee sogoor bi de bek\u00e4\u00e4nd mooler Wilhelm Tischbein uun Eutin liard, huar Oluf ham uk ens besoocht. De iinfl\u00f6\u00f6d faan Tischbein as uk bi Braren tu k\u00e4\u00e4nen. Oluf hee sin w\u00fcf ei ferleet, oober hi wiar m\u00e4 Ing auer juaren so nai ferb\u00fcnjen, det hat tau jongen faan ham fing. Auer detdiar dun skul\u2019r efter twaalew juar sin baantje uun \u00d6dersem apjiiw an en ring betaalet steed uun Taftem uunnem, huar'r 1839 uun aaremmud stoorew.\n\nWerk \nDet sin biljen an sin konst noch rocht tu iaren kaam, hee hi ei muar belewet an felicht uk ei m\u00e4 reegend. Oluf hee nemelk f\u00f6r ham salew an sin aanjen moolet. At san d\u00f6rtig biljen faan ham bek\u00e4\u00e4nd, huarfaan spiitigerwiis a besten 1980 bi en ial uun't Altonaer museeum apbraand. Diartu hiard uk det bilj, wat'r faan Ing an sin tau jongen Gardina an Peter Matthias moolet (rochts boowen).\n\nTu sin biljen teel:\n Selbstbildnis, +- 1820 \n Helena, 1820er juaren \n Portr\u00e4t Oluf Oken, 1820er juaren \n Jong G\u00f6ntje Braren, 1820er juaren \n F\u00f6hrer Braut, +- 1830 \n Haustrauung auf F\u00f6hr (ei klaar), +- 1830\n Ing Peter Matzen mit Kindern, +- 1820\n\nLiterat\u00fc\u00fcr \n Wilhelm Niemeyer: Oluf Braren, Der Maler von F\u00f6hr 1787-1839; Furche-Verlag Berlin \n Ernst Schlee: Der Maler Oluf Braren 1787-1839; Husum Druck- und Verlagsgesellschaft Husum 1986\n\nLuke uk diar\n\nFerwisang efter b\u00fctjen \n Beskriiwing faan Oluf Braren san likstian.\n Slesvigland 02/1984 (me Bilen)\n\nBraren"